Her er den elektriske Batmobil

Batman-fans kan godt finde kappe og maske frem – nu kommer der en elektrisk udgave af noget, der minder om Batmobilen. Den indiske bilproducent Mahindra har i samarbejde med Warner Bros. løftet sløret for en specialudgave af elbilen BE 6, der ganske enkelt hedder Batman Edition.

Det er en elbil, der skriger Gotham fra kofanger til bagrude. Den er pakket ind i en mat Satin Black-lakering, står på 20-tommer fælge og har guldfarvede bremsekalibre og fjedre. Bat-emblemerne er drysset ud over hele bilen – fra hjulkapsler til paneler, bagkofanger og endda glasflader. Selv taget, Infinity Roof, er udstyret med en Batman-projektion, så flagermusen lyser op.

Indvendigt fortsætter mørket. Kabinen er betrukket med kulsort læder, krydret med gyldne detaljer og diskrete hilsner til The Dark Knight. Sæderne er præget med Bat-logoet, der også dukker op på en særlig boost-knap og i panelernes detaljer. Som prikken over i’et får føreren en unik velkomstanimation i infotainmentsystemet – og en nummereret plakette på instrumentbrættet understreger, at man sidder bag rattet i et samlerobjekt.

Mahindra går endda så langt som at give bilen sit eget “Batman-lydelement”, så oplevelsen bliver komplet – som en rullende hyldest til filmmyten.

– BE 6 har altid handlet om djærvhed og fremtidstro. Med Batman Edition ville vi tage det endnu længere. At skabe noget så personligt og visuelt fængslende, at det føles som at eje et stykke filmhistorie. Vi har lagt omsorg i hver eneste detalje, så man opdager noget nyt, hver gang man ser på bilen, siger Mahindras designchef Pratap Bose.

BE – Born Electric

Mahindra er en af Indiens største bilproducenter og har de seneste år satset stort på elektrificering. BE-serien – kort for Born Electric – består af SUV-lignende modeller, der er udviklet til både hjemmemarkedet og eksport. BE 6 er en af de mest markante modeller i rækken, med et skarpt, futuristisk design og en platform bygget specifikt til elbiler. Serien er Mahindras bud på at udfordre både Tesla, BYD og de europæiske bilgiganter på globalt plan.

Batman Edition er i første omgang præsenteret som showcar, men den produceres i 300 eksemplarer, som rent faktisk kan bestilles. Hvis man er hurtig. Og heldig. Der åbnes for bestiller den 23. august på selskabets hjemmeside.

Her er den elektriske Batmobil